กรมปศุสัตว์ ย้ำเนื้อสุกรปลอดภัย ไม่นำโรคโควิด-19 เลือกซื้อแหล่งผลิตมาตรฐาน สังเกตสัญลักษณ์ "ปศุสัตว์ OK"
นายสัตวแพทย์สรวิศ ธานีโต อธิบดีกรมปศุสัตว์ กล่าวว่า จากสถานการณ์การแพร่ระบาดของโรคโควิด-19 จากโรงตัดแต่งเนื้อสุกรในพื้นที่จังหวัดปทุมธานี โดยขณะนี้โรงงานปิดทำการเพื่อทำความสะอาดฆ่าเชื้อและอยู่ภายใต้การควบคุมโรค กรมปศุสัตว์ขอย้ำความมั่นใจให้กับประชาชนว่าเนื้อสุกรในช่วงนี้สามารถบริโภคได้อย่างปลอดภัย ขณะที่จากงานวิจัยพบว่าสัตว์เศรษฐกิจ เช่น สุกร ไก่และเป็ด จะไม่สามารถติดโรคโควิด-19 ได้อย่างแน่นอน อีกทั้งองค์การระหว่างประเทศหลายหน่วยงาน ไม่ว่าจะเป็น องค์การอนามัยโลก (World Health Organization : WHO), องค์การอาหารและเกษตรแห่งสหประชาชาติ (FAO), และหน่วยงานด้านอาหาร Food Authority of Ireland, European Food Safety Authority (EFSA) หรือ United Sate Food and Drug Administration (USFDA) ต่างยืนยันว่าอาหารไม่ใช่แหล่งแพร่เชื้อโควิด-19 และในกรณีที่เนื้อสัตว์ปนเปื้อนเชื้อโควิด-19 จากผู้ป่วยก็มีโอกาสน้อยที่จะทำให้เกิดการแพร่กระจายของโรคได้ เนื่องจากเชื้อโควิด-19 ไม่สามารถเพิ่มจำนวนในเนื้อสัตว์ได้ รวมถึงเชื้อโควิด-19 เป็นเชื้อไวรัสที่มีความทนทานต่อสภาวะแวดล้อมได้ต่ำและถูกทำลายได้ง่าย ปริมาณของเชื้อไวรัสจึงไม่เพียงพอที่จะก่อโรคได้อย่างไรก็ตาม แนะนำให้ประชาชนรับประทานเนื้อสัตว์ปรุงสุก เพราะเชื้อโควิด-19 สามารถทำลายได้ด้วยความร้อนที่อุณหภูมิ 56 องศาเซลเซียส เป็นเวลา 30 นาที และถ้าความร้อนสูงขึ้นระยะเวลาก็จะสั้นลง โดยทั่วไปแล้วถ้าความร้อนสูงกว่า 70 องศาเซลเซียส นาน 5 นาทีขึ้นไป ก็สามารถทำลายเชื้อโควิด-19 ได้ และถ้าต้มให้เดือดที่อุณหภูมิ 100 องศาเซลเซียส เชื้อโควิด-19 ทั้งหมดจะถูกทำลายทันที นอกจากนี้ แนะนำให้เลือกเนื้อสุกรจากสถานที่จำหน่ายที่สะอาด โดยต้องมีใบรับรองจากกรมปศุสัตว์ หรือให้สังเกตตราสัญลักษณ์ “ปศุสัตว์ OK”